รู้จัก Bored Ape Yacht Club งานศิลปะลิงขี้เบื่อดิจิทัล หมื่นล้าน
เจ้า Bored Ape Yacht Club นี้คืออะไร  ทำไมถึงมีคนอยากเป็นเจ้าของมันมากมาย ? ลงทุนแมนจะเล่าให้ฟัง
6 ม.ค. 2565

รู้จัก Bored Ape Yacht Club งานศิลปะลิงขี้เบื่อดิจิทัล หมื่นล้าน /โดย ลงทุนแมน
ช่วงปีใหม่ที่ผ่านมา มีข่าวฮือฮาในโลกคริปโทเคอร์เรนซี เมื่อแรปเปอร์ชื่อดังอย่าง “Eminem” ได้ซื้องานศิลปะในโลกดิจิทัล หรือ NFT ที่กำลังมาแรงอย่าง Bored Ape Yacht Club หมายเลข 9055 ไปในราคาประมาณ 15,000,000 บาท
ไม่เพียงแต่ มาร์แชลล์ แมเทอร์ส หรือที่เรารู้จักกันในนาม “Eminem” เท่านั้น 
แต่ยังมีนักบาส NBA ชื่อดังอย่าง Stephen Curry หรือนักธุรกิจแนวหน้าอย่าง Mark Cuban 
รวมถึงศิลปินชื่อดังชาวอเมริกันอย่าง Post Malone ต่างก็เป็นเจ้าของงานศิลปะเจ้าลิงขี้เบื่อนี้ เช่นกัน
แล้วเจ้า Bored Ape Yacht Club นี้คืออะไร 
ทำไมถึงมีคนอยากเป็นเจ้าของมันมากมาย ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คอลเล็กชันภาพเจ้าลิงขี้เบื่อ Bored Ape Yacht Club นั้นเกิดขึ้นโดยทีมงานหลัก ๆ 4 คน 
ซึ่งใช้นามแฝงว่า Gargamel, Gordon Goner, Emperor Tomato Ketchup และ Nosass 
ที่ได้เล็งเห็นโอกาสการเติบโตในโลกของสินทรัพย์ดิจิทัลในรูปแบบงานศิลปะ
ทั้ง 4 คนจึงได้ร่วมกันสร้างโปรเจกต์ภาพเจ้าลิงขี้เบื่อนี้ขึ้นมา โดยให้มันกลายเป็นคลับสุดพิเศษ ที่รวบรวมเหล่าบรรดาลิง ซึ่งเพี้ยนมาจากศัพท์แสลงในโลกของคริปโทคำว่า “Ape” ซึ่งหมายถึงการเข้าซื้อเหรียญคริปโทเคอร์เรนซีใหม่ ๆ ที่ยังไม่มีอะไรชัดเจน และกิจกรรมที่สุดแสนน่าเบื่ออย่างการนั่งจิบเครื่องดื่มและพูดคุยกับเพื่อนไปเรื่อยในคลับแห่งนี้
หลังจากที่ซุ่มทำโปรเจกต์มาได้ระยะหนึ่ง คอลเล็กชันภาพ Bored Ape Yacht Club ก็ได้เปิดตัวในวันที่ 29 เมษายน 2564 โดยเป็นภาพเจ้าลิงขี้เบื่อจำนวนทั้งสิ้น 10,000 ชิ้น ที่ราคา 0.08 ETH หรือราว 6,500 บาท ในขณะนั้น
แม้งานจะไม่ได้ถูกขายหมดในทันทีเหมือนโปรเจกต์ดัง ๆ ในช่วงที่ผ่านมา และใช้เวลาล่วงเลยมาถึงวันที่ 1 พฤษภาคม 2564 ถึงจะขายหมด
แต่การซื้อขายเปลี่ยนมือในตลาดรองบนแพลตฟอร์มซื้อขายศิลปะดิจิทัล OpenSea หลังจากนั้น กลับได้รับความนิยมอย่างรวดเร็วและราคาของมันก็พุ่งสูงขึ้น
โดยภาพของ Bored Ape Yacht Club แต่ละชิ้นนั้นก็มีมูลค่าที่ไม่เท่ากัน เนื่องจากมีความแตกต่างกันตามลักษณะทั้ง 7 คือ พื้นหลัง, สีขน, ตา, ปาก, หมวก, ชุด และต่างหู ซึ่งมีความหายากในแต่ละส่วนย่อยลงไปอีก ทำให้ภาพแต่ละภาพมีราคาที่แตกต่างกัน
แล้วรู้ไหมว่า ปัจจุบันราคาต่ำสุดของภาพ Bored Ape Yacht Club อยู่ที่เท่าไร ?
ปัจจุบันราคาต่ำสุดของงานศิลปะลิงขี้เบื่ออยู่ที่ประมาณ 9.3 ล้านบาท 
หรือคิดเป็น 143,000% จากราคาเริ่มต้นในวันแรก..
โดยการเป็นเจ้าของงาน Bored Ape Yacht Club นั้น เปรียบเสมือนบัตรผ่านเข้าไปสู่เอกซ์คลูซิฟคลับ 
ที่มีพื้นที่และชุมชนเฉพาะสำหรับเจ้าของงาน และกิจกรรมสุดพิเศษที่กระจายอยู่ทุกมุมโลก รวมไปถึงโอกาสในการมีส่วนร่วมกับงานสะสมชิ้นใหม่ ๆ
ทำให้การได้เข้าเป็นสมาชิกใน Bored Ape Yacht Club ยังได้กลายเป็นเครื่องมือบ่งบอกสถานะทางสังคมไปในตัว
อีกปัจจัยที่ช่วยให้ Bored Ape Yacht Club ดังเป็นพลุแตก ก็มาจากการที่เหล่าบรรดาคนที่มีชื่อเสียงระดับโลก แห่กันเข้าไปช็อปงานของเจ้าลิงขี้เบื่อนี้กัน ทำให้เกิดกระแสในโลกโซเชียลและผู้ติดตามของคนเหล่านั้น
และการได้จับมือกับแบรนด์กีฬาดังอย่าง Adidas หรือการได้ขึ้นปกกับนิตยสารชื่อดังอย่าง Rolling Stone ก็ได้ช่วยทำให้โปรเจกต์คอลเล็กชันงานศิลปะดิจิทัลนี้ได้รับความสนใจมากขึ้น พร้อม ๆ กันกับมูลค่าที่สูงขึ้นจนเกินความคาดหมายแรกของผู้ที่สร้างมัน
อีกหนึ่งเรื่องที่ปฏิเสธไม่ได้ก็คือเม็ดเงินที่ได้หลั่งไหลเข้ามาในโลกของคริปโทเคอร์เรนซีและกระแสการบูมของ NFT ในปี 2564 ที่ผ่านมา ได้ปลุกให้อุตสาหกรรมงานศิลปะดิจิทัลคึกคักขึ้นมาอย่างมาก
ส่วนมูลค่าการซื้อขาย NFT รวมทั้งปีที่ผ่านมานั้นก็คิดเป็นมูลค่าราว 770,000 ล้านบาทเลยทีเดียว
ปัจจุบัน Bored Ape Yacht Club ได้กลายมาเป็น NFT ที่มีมูลค่าการซื้อขายสูงสุด แซงหน้ารุ่นพี่อย่าง CryptoPunks ด้วยยอดซื้อขายกว่า 80,000 ครั้ง คิดเป็นมูลค่ารวมกว่า 62,000 ล้านบาท
สำหรับภาพที่แพงที่สุดที่เคยซื้อขายกันนั้น คือหมายเลข 3749 ด้วยราคาประมาณ 97.8 ล้านบาท
ในขณะที่ทาง Eminem เองนั้น ก็ดูเหมือนเขากำลังสนุกในโลกของ NFT เป็นอย่างมาก 
เพราะหลังจากเปิดบัญชีใน OpenSea แพลตฟอร์มซื้อขายงานศิลปะดิจิทัลได้เพียง 2 สัปดาห์ 
เขาก็ได้ช็อปงาน NFT จากศิลปินเฉียด 40 งาน เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References 
-
-
-
-
-
-